
	[bookmark: nev]HALMÁGYI ANETT
Környezetmérnök
BSc, 7. félév
Debreceni Egyetem
Műszaki Kar
	






Témavezetők:
	Dr. Boros Norbert
főiskolai docens, DE MK

	Magyar Balázs
ügyvezető igazgató,  ELGOSCAR-2000 Környezettechnológiai és  Vízgazdálkodási Kft.




Fitoremediáció alkalmazása szennyezett talajok tisztítására Debrecen és Gyöngyösoroszi területén

A fitoremediáció a biológiai kármentesítési technológiák közé tartozik, mely során növények segítségével tisztítjuk meg a talajt a szennyezőanyagoktól. A vegyi anyagok koncentrációját olyan kis értékre csökkentjük, amelynek a környezeti kockázata már elfogadható. A technológia eredményességét két különböző területen és két különböző szennyezés esetében vizsgáltam. A Debreceni Repülőtér I. számú üzemanyagtároló területén kőolajszármazékokra és Gyöngyösorosziban a bánya környékén toxikus nehézfémekre.
Dolgozatom célja a különböző növények elemakkumulációjának, a felvett elemek növényen belüli megoszlásának vizsgálata, illetve az egyes növények fitoremediációra való alkalmasságának megállapítása. A vizsgálatok elvégzéséhez talajmintákat (2 különböző mélységből: 0-20 cm és 20-50 cm) és növénymintákat (gyökér, ág, levél) vettem. A minták analitikai vizsgálatát az Elgoscar-2000 Kft. akkreditált laboratóriumában végeztem. A debreceni minták esetében Cegilent 6850 FID GC System gázkromatográffal, a Gyöngyösoroszi minták esetében pedig iCAP 6000 induktív csatolású argon plazma optikai emissziós spektrofotométerrel történt a kőolajszármazék, illetve a nehézfémek kimutatása. A vizsgálati eredményeket grafikusan ábrázoltam. Az eredmények értékelése után az alábbi következtetésekre jutottam:
A debreceni repülőtér területén korábban kerozinszennyezést állapítottak meg, ami mostanra az általam vizsgált talajmélységekben nem volt kimutatható. Javaslom a vizsgálatok megismétlését a talaj mélyebb rétegeiből származó mintákon. A növény minták esetében a szénhidrogén szennyezés során a talajba került anyagok felvéte, nagyon nehezen igazolható, hisz azokat a növény átalakítja és felhasználja. A növénymintákban a talajminták esetében alkalmazott módszerrel próbáltam kimutatni a kerozin jelenlétét, ezzel a módszerrel azonban nem sikerült.
Gyöngyösoroszi bánya területén a talajok elemtartalma több mintavételi ponton a B szennyezettségi határérték alatt volt, ez alól kivételt képezett a GY3-as mintavételi hely 0-20 cm-es talajrétege. A növények fitoremediációs képességük révén képesek toxikus fémek akkumulációjára, mely a Zn, Cd és a Pb esetében több esetben meghaladta a talajban mért koncentrációt. A vizsgált növényfajták elemakkumulációs képessége jelentős különbséget mutatott, mely valószínűleg faji sajátosságból ered.



